FI Euroopan unionin virallinen lehti CE 84/939

(2004/C 84 E/1037)

KIRJALLINEN KYSYMYS E-1072/04

esittäjä(t): Roberta Angelilli (UEN) komissiolle

(6. huhtikuuta 2004)

Aihe: Ensimmäisen elävän jouluseimen muiston vaaliminen Grecciossa

Rietin maakunnassa sijaitseva Greccion kaupunki, joka on Beetlehemin ystävyyskaupunki, tunnetaan kaikkialla maailmassa siitä, että siellä vaalitaan Fransiskus Assisilaisen vuonna 1223 esittämän ensimmäisen elävän jouluseimen muistoa. Vuodesta 1973 Greccion matkailutoimisto on levittänyt ja suojannut tätä historiallisesti ja kulttuurisesti merkittävää ja omassa lajissaan ainutlaatuista tapahtumaa. Kaikkina näinä vuosina tehty työ on saanut kiinnostuksen siihen kasvamaan huomattavasti, jopa niin paljon, että paikalle saapuu tuhansittain ihmisiä kaikkialta maailmasta seuraamaan tapahtumaa, johon osallistuu yli tuhat aikakauden asuihin pukeutunutta ihmistä.

Tavoitteena on edistää kulttuurin ja perinteiden kansainvälistä levitystä, joka kuuluu Kulttuuri 2000 -ohjelman tavoitteisiin.

1. Millaisia toimenpiteitä on suunniteltu tämäntyyppisten aloitteiden rahoittamiseksi Kulttuuri 2000 -ohjelman puitteissa?

2. Kuuluko kyseinen ala vuoden 2004 ensisijaisiin tavoitteisiin?

3. Voidaanko tapahtumaa rahoittaa Kulttuuri 2000 -ohjelman ohella muistakin ohjelmista?

4. Onko komissiolla itsellään mahdollisuus tukea aloitetta?

Viviane Redingin komission puolesta antama vastaus

(30. huhtikuuta 2004)

Kulttuuri 2000 -ohjelmalla pyritään kannustamaan taide- ja kulttuurialan yhteistyötä Euroopassa, ja sillä tähdätään yhteisen kulttuurialueen luomiseen. Ohjelmasta tuetaan hankkeita, jotka ovat suunnittelunsa, organisointinsa ja toteutuksensa suhteen eurooppalaisia hankkeita. Ohjelmasta voidaan siis myöntää tukea eurooppalaisten kumppaneiden kulttuuriyhteistyöhön liittyville hankkeille kaikilla taiteen ja kulttuurin aloilla (esittävät taiteet, veisto- ja kuvataiteet, kirjallisuus, kulttuuriperintö, kulttuurihistoria jne.).

Joka vuosi julkaistaan ehdotuspyyntö, jossa pyydetään esittämään seuraavana vuonna alkavia kulttuuriyhteistyöhön liittyviä hankkeita. Elokuussa 2003 julkaistiin näin ollen vuonna 2004 käynnistyviä hankkeita koskeva ehdotuspyyntö. Ehdotusten jättämisen määräajat olivat 30. lokakuuta ja 14. marraskuuta 2003 hanketyypin mukaan. Vuonna 2005 käynnistyviä hankkeita koskeva ehdotuspyyntö on määrä julkaista ennen vuoden 2004 alkupuoliskon päättymistä. Komissio ei ole määrännyt erityisiä painopisteitä tätä ehdotuspyyntöä varten.

Kulttuuri 2000 -ohjelman lisäksi kulttuurialan toimia tuetaan lukuisilla muillakin yhteisön toimilla. Näistä voidaan mainita erityisesti rakennerahastot, kuten käy ilmi komission vastikään laatimasta valmisteluasiakirjasta, joka on saatavilla Europa-palvelimella Internetissä seuraavassa osoitteessa: (http://europa.eu.int/comm/culture/eac/indexen.html). Greccion kaupunki ei kuitenkaan ole oikeutettu saamaan Euroopan aluekehitysrahaston (EAKR) tukea ohjelmakaudella 2000—2006.

Jotta hanke voitaisiin toteuttaa yhteisön suojeluksessa, sen on täytettävä sekä eurooppalaista ulottuvuutta että luonnetta koskevat kriteerit. Komissio tarkastelee mielihyvin kaikki Greccion kaupungin sille mahdollisesti esittämät tukihakemukset. On kuitenkin syytä korostaa, että kyseessä on moraalinen tuki, johon ei liity mitään taloudellista velvoitetta komission puolelta, eikä se siis vaikuta mitenkään mahdollisesti myöhemmin esitettävän rahoitushakemuksen tuloksiin.